[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.9.2008

COM(2008) 576 τελικό

2008/0182 (COD)

Πρόταση

ΟΔΗΓΙA ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 77/91/EOK, 78/855/EOK και 82/891/EOK του Συμβουλίου και της οδηγίας 2005/56/EK όσον αφορά τις απαιτήσεις υποβολής εκθέσεων και τεκμηρίωσης σε περίπτωση συγχωνεύσεων και διασπάσεων

(υποβληθείσα από την Επιτροπή) {SEC(2008) 2486}{SEC(2008) 2487}

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΌΤΑΣΗΣ

1.1. Γενικό πλαίσιο

Η Επιτροπή ενέκρινε το 2006 ένα ενημερωμένο πρόγραμμα απλούστευσης[1] με σκοπό τη μέτρηση των διοικητικών εξόδων και τη μείωση του διοικητικού φόρτου που παρακωλύουν άσκοπα τις οικονομικές δραστηριότητες των ευρωπαϊκών επιχειρήσεων. Το πρόγραμμα δράσης και ο στόχος του, να μειωθεί κατά 25% ο διοικητικός φόρτος έως το έτος 2012, επικυρώθηκαν από το Εαρινό Ευρωπαϊκό Συμβούλιο τον Μάρτιο του 2007[2].

Τον Ιούλιο του 2007 η Επιτροπή ενέκρινε ως εκ τούτου ανακοίνωση στην οποία αναπτύσσονται οι προτάσεις της για την απλούστευση των τομέων του εταιρικού δικαίου, της λογιστικής και των ελέγχων[3]. Τον Μάρτιο του 2007 και τον Απρίλιο του 2008 εξάλλου υποβλήθηκαν από την Επιτροπή δύο προτάσεις ταχείας υλοποίησης, προκειμένου να επιτευχθεί η γρήγορη μείωση του διοικητικού φόρτου με ελάχιστες μεταβολές του κεκτημένου της ΕΕ. Η πρώτη εγκρίθηκε το Νοέμβριο του 2007.[4] Η δεύτερη πρόταση[5], στην οποία ενσωματώνονται ορισμένα στοιχεία που εξετάζονται στην Ανακοίνωση του Ιουλίου 2007, είναι ακόμα υπό εξέταση στο Ευρωπαϊκό Κοινοβούλιο και το Συμβούλιο. Στην παρούσα πρόταση αναλύονται άλλες δυνατότητες απλούστευσης που παρουσιάζονται στην Ανακοίνωση και οι πρόσθετες προτάσεις που παραλήφθηκαν κατά τη διάρκεια της διαδικασίας διαβουλεύσεων.

1.2. Αιτιολόγηση και στόχοι της πρωτοβουλίας

Στόχος της πρωτοβουλίας είναι να συμβάλει στην ενίσχυση της ανταγωνιστικότητας των εταιρειών της ΕΕ, με τη μείωση του διοικητικού φόρτου που επιβάλλεται στο πλαίσιο των ευρωπαϊκών οδηγιών για το εταιρικό δίκαιο, στις περιπτώσεις όπου αυτό μπορεί να επιτευχθεί χωρίς σημαντικό αρνητικό αντίκτυπο για τους άλλους ενδιαφερομένους.

Η πρωτοβουλία εστιάζεται στην τρίτη οδηγία (οδηγία 78/855/EOK[6] του Συμβουλίου) περί των συγχωνεύσεων των ανωνύμων εταιρειών και την έκτη οδηγία (οδηγία 82/891/EOK του Συμβουλίου[7]) για τη διάσπαση των ανωνύμων εταιρειών, στις οποίες ρυθμίζονται οι λεπτομέρειες των εγχώριων συγχωνεύσεων και διασπάσεων. Επιπλέον, σε σχέση με την οδηγία για τις διασυνοριακές συγχωνεύσεις ( οδηγία 2005/56/ΕΚ του Ευρωπαϊκού Κοινοβουλίου και του Συμβούλιου για τις διασυνοριακές συγχωνεύσεις κεφαλαιουχικών εταιρειών [8] ), πρέπει να ευθυγραμμιστούν δύο σημεία με τις αλλαγές που επέρχονται στα καθεστώτα για τις εσωτερικές συγχωνεύσεις. Εξάλλου, κυρίως τεχνικές αλλαγές πρέπει να γίνουν στη δεύτερη οδηγία (οδηγία 77/91/ΕΟΚ του Συμβουλίου[9]) περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58 δεύτερη παράγραφος της συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες όσον αφορά τη σύσταση της ανωνύμου εταιρείας και τη διατήρηση και τις μεταβολές του κεφαλαίου της.

Η τρίτη και έκτη οδηγία περιέχουν επί του παρόντος ορισμένες λεπτομερείς απαιτήσεις για την υποβολή εκθέσεων που οφείλουν να τηρούν όσες επιχειρήσεις συμμετέχουν σε μια συγχώνευση/διάσπαση, συνεπεία των οποίων επιβαρύνονται με σημαντικές δαπάνες. Υπό συγκεκριμένες συνθήκες, σε συνδυασμό με τη δεύτερη οδηγία, αυτό μπορεί να οδηγήσει σε περαιτέρω αύξηση των δαπανών. Εξάλλου, τα μέσα που προβλέπονται στις οδηγίες για την ενημέρωση των μετόχων σχετικά με τους λεπτομερείς όρους των πράξεων σχεδιάστηκαν 30 χρόνια πριν και δεν λαμβάνουν επομένως υπόψη τους τις σημερινές τεχνολογικές δυνατότητες. Αυτό συνεπάγεται περιττές δαπάνες και υπερβολική χρήση χαρτιού που μπορούν να αποφευχθούν Τέλος, οι αλλαγές σε άλλες οδηγίες κατά τη διάρκεια των τελευταίων ετών και ειδικότερα στη δεύτερη οδηγία στον τομέα της προστασίας πιστωτών έχουν οδηγήσει σε ορισμένες αντιφάσεις μεταξύ των διαφορετικών οδηγιών.

2. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΤΟΥ ΑΝΤΙΚΤΥΠΟΥ

2.1. Διαβουλεύσεις με τα ενδιαφερόμενα μέρη

Η πρόταση και η αξιολόγηση του αντίκτυπου που τη συνοδεύει βασίζονται στην ευρεία διαδικασία διαβουλεύσεων που ακολούθησε την έγκριση της ανακοίνωσης τον Ιούλιο του 2007.

Το Συμβούλιο Ανταγωνιστικότητας υιοθέτησε, στις 22 Νοεμβρίου 2007, τα συμπεράσματα που χαιρέτιζαν την πρωτοβουλία απλούστευσης[10]. Στις 21 Μαΐου 2007 εγκρίθηκε έκθεση στο Ευρωπαϊκό Κοινοβούλιο, που αποτελεί αντανάκλαση της ευρείας υποστήριξης για την πρωτοβουλία να απλουστευθεί το ευρωπαϊκό εταιρικό δίκαιο και να μειωθεί ο διοικητικός φόρτος[11]. Εν όψει των περαιτέρω πιθανών τροποποιήσεων στην τρίτη και την έκτη οδηγία, η έκθεση επιβεβαιώνει ότι απαιτείται ευρύτερη ενημέρωση, αλλά υπενθυμίζει ότι πρέπει να λαμβάνονται δεόντως υπόψη τα συμφέροντα όλων των ενδιαφερομένων, συμπεριλαμβανομένων των επενδυτών, των ιδιοκτητών, των πιστωτών και των υπαλλήλων και ότι η εναρμόνιση στον εν λόγω τομέα δεν πρέπει να στερείται ουσίας.

Επιπλέον, οι κυβερνήσεις δεκαοκτώ κρατών μελών, η κυβέρνηση μιας χώρας ΕΟΧ και110 ενδιαφερόμενοι ανταποκρίθηκαν στην πρόσκληση, η οποία απευθυνόταν στην ανακοίνωση, να υποβάλουν σχόλια επί των προτάσεων εγγράφως, έως τα μέσα Οκτωβρίου 2007. Αυτές οι συμβολές από τις κυβερνήσεις και τους ενδιαφερόμενους προήλθαν από 23 χώρες συνολικά, συμπεριλαμβανομένων 22 κρατών μελών. Η έκθεση με τις απαντήσεις που διαβιβάστηκαν από τα κράτη μέλη και τους ενδιαφερόμενους στο χρονικό διάστημα μεταξύ Ιουλίου και Δεκεμβρίου 2007 είναι διαθέσιμη στον ιστοχώρο της Γενικής Διεύθυνσης για την Εσωτερική Αγορά και τις Υπηρεσίες (DG MARKT) στη διεύθυνση http://ec.europa.eu/internal_market/company/simplification/index_en.htm.

Στην έκθεσή της που υιοθέτησε στις 10 Ιουλίου 2008, η ομάδα υψηλού επιπέδου ανεξάρτητων ενδιαφερόμενων μερών χαιρετίζει τις προσπάθειες της Επιτροπής για επανεξέταση των απαιτήσεων υποβολής εκθέσεων στην τρίτη και την έκτη οδηγία και ζητεί να εκδοθούν φιλόδοξες νομοθετικές προτάσεις που να υλοποιούν στο μεγαλύτερο δυνατό βαθμό τις δυνατότητες περιορισμού που προσδιορίζονται για αυτές τις δύο οδηγίες, προστατεύοντας ταυτόχρονα τα συμφέροντα των μετόχων, αλλά και των πιστωτών.

Η κύρια πηγή πληροφοριών στην οποία βασίζεται η αξιολόγηση του αντίκτυπου είναι η ευρείας κλίμακας μέτρηση του διοικητικού φόρτου, έργο μιας κοινοπραξίας συμβούλων η οποία παρέδωσε την πλήρη τελική έκθεσή της στις 31 Ιουλίου 2008. Η εν λόγω έκθεση βασίζεται στο τυποποιημένο υπόδειγμα κόστους ΕΕ. Όπου η μέτρηση δεν ήταν σε θέση να χορηγήσει επαρκή ή αντιπροσωπευτικά στοιχεία, χρησιμοποιήθηκαν κυρίως πληροφορίες που δόθηκαν από τα κράτη μέλη για τη συμπλήρωση ή διόρθωση των δεδομένων.

2.2. Αξιολόγηση του αντίκτυπου

Από την αξιολόγηση του αντίκτυπου προκύπτει ότι υπάρχουν σημαντικές δυνατότητες εξοικονόμησης πόρων για τις εταιρείες, στους τομείς που αναφέρθηκαν προηγουμένως.

2.2.1. Απαιτήσεις υποβολής εκθέσεων

Οι απαιτήσεις υποβολής εκθέσεων στην τρίτη και την έκτη οδηγία απαρτίζονται από (1) την υποχρέωση των οργάνων διαχείρισης να συντάσσουν γραπτή έκθεση στην οποία να εξηγούν τους νομικούς και οικονομικούς λόγους που υπαγορεύουν τη συγχώνευση/διάσπαση· (2) την έκθεση ανεξάρτητων εμπειρογνωμόνων, στην οποία εξετάζεται ειδικότερα η προτεινόμενη σχέση ανταλλαγής μετοχών και (3) λογιστική κατάσταση, στην περίπτωση που οι ετήσιοι λογαριασμοί έχουν καταρτισθεί παραπάνω από ένα εξάμηνο πριν από τη χρονική στιγμή του προσδιορισμού των όρων της συγχώνευσης ή της διάσπασης. Τα έγγραφα αυτά πρέπει να υποβληθούν στη γενική συνεδρίαση των μετόχων που αποφασίζει σχετικά με τη συγχώνευση ή τη διάσπαση.

Με την προοπτική της κατάρτισης της έκθεσης διαχείρισης και της λογιστικής κατάστασης, στην αξιολόγηση του αντίκτυπου συνιστάται να καθιερωθεί η δυνατότητα ομόφωνης απαλλαγής, όπως έγινε και με την οδηγία 2007/63/EK, εν όψει της έκθεσης των εμπειρογνωμόνων. Με τον τρόπο αυτό θα αποφευχθεί ο αρνητικός αντίκτυπος επί των συμφερόντων των μετόχων, επιτυγχάνοντας ταυτόχρονα την εξοικονόμηση πόρων σε κάποιο βαθμό για τις ενδιαφερόμενες εταιρείες.

Επιπλέον, προτείνεται να καταργηθεί η απαίτηση της λογιστικής κατάστασης, όπου η εταιρεία καταρτίζει εξαμηνιαίο ισολογισμό στο πλαίσιο της οδηγίας για τη διαφάνεια[12].

Η συνολική εξοικονόμηση φόρτου που συνεπάγονται τα μέτρα αυτά υπολογίζεται σε περίπου 7,12 εκατομμύρια ευρώ κάθε χρόνο.

2.2.2. Μέτρα που αφορούν τη σύσταση ή την αύξηση του κεφαλαίου εταιρειών στα πλαίσια συγχώνευσης ή διάσπασης

Σε περιπτώσεις που η πράξη συνδέεται είτε με τη σύσταση νέας εταιρείας, είτε με την αύξηση κεφαλαίου της λήπτριας εταιρείας, υπάρχει τη στιγμή αυτή διπλασιασμός των απαιτήσεων υποβολής εκθέσεων από τους εμπειρογνώμονες, λόγω των κανόνων της έκτης οδηγίας, αφ' ενός, και της δεύτερης οδηγίας, αφ' ετέρου. Στην περίπτωση των συγχωνεύσεων και των δημόσιων προσφορών, η δεύτερη οδηγία θεσπίζει για τα κράτη μέλη την εναλλακτική δυνατότητα να απαλλάσσουν τις εταιρείες από την υποχρέωση υποβολής έκθεσης σχετικά με τις συνεισφορές σε είδος που απαιτείται από εκείνη την οδηγία.

Η αξιολόγηση του αντίκτυπου διατυπώνει τη σύσταση να επεκταθεί αυτή η επιλογή των κρατών μελών και στις περιπτώσεις της διάσπασης. Η πιθανή εξοικονόμηση φόρτου από τα προτεινόμενα μέτρα υπολογίζεται ότι κυμαίνεται από 3,26 έως 9,43 εκατομμύρια ευρώ ετησίως, ανάλογα με το πόσα κράτη μέλη θα χρησιμοποιήσουν την προσφερόμενη επιλογή.

2.2.3. Μέτρα που αφορούν τις απλουστευμένες συγχωνεύσεις και διασπάσεις μεταξύ μητρικών και θυγατρικών εταιρειών

Τα κράτη μέλη έχουν επί του παρόντος τη δυνατότητα να χορηγούν απαλλαγές από την υποχρέωση διεξαγωγής γενικής συνέλευσης και από ορισμένες απαιτήσεις υποβολής εκθέσεων και πληροφόρησης, όταν η συγχώνευση ή η διάσπαση συντελούνται μεταξύ μητρικών και θυγατρικών εταιρειών. Εντούτοις, μόνο μερικά κράτη μέλη αξιοποιούν πλήρως ή σχεδόν πλήρως αυτές τις εναλλακτικές δυνατότητες.

Το συμπέρασμα στο οποίο καταλήγει η αξιολόγηση του αντίκτυπου είναι ότι πρέπει να επιβάλλεται στα κράτη μέλη να παραχωρούν στις εταιρείες τους τη δυνατότητα των απλουστευμένων συγχωνεύσεων/διασπάσεων. Η πιθανή εξοικονόμηση κόστους από την επιλογή αυτή , υπολογίζεται ετησίως σε 153,5 εκατομμύρια ευρώ.

2.2.4. Καθήκοντα δημοσίευσης και τεκμηρίωσης

Με βάση τους κανόνες της τρίτης και της έκτης οδηγίας, καθώς και και της οδηγίας για τις διασυνοριακές συγχωνεύσεις, οι εταιρείες επιφορτίζονται με την υποχρέωση να υποβάλουν το σχέδιο της συγχώνευσης ή της διάσπασης στο μητρώο εταιρειών και να δημοσιεύσουν αυτό το σχέδιο στο εθνικό δελτίο ή σε κεντρική ηλεκτρονική πλατφόρμα. Στην τρίτη και την έκτη οδηγία ορίζεται περαιτέρω ότι πρέπει να παρέχεται στους μετόχους η δυνατότητα να έχουν πρόσβαση σε ορισμένα έγγραφα στον τόπο της καταστατικής έδρας της εταιρείας και να λαμβάνουν ατελώς αντίγραφα των εν λόγω εγγράφων. Εντούτοις, τα σημερινά μέσα της σύγχρονης τεχνολογίας πληροφοριών επιτρέπουν την ευκολότερη και φτηνότερη πρόσβαση στις πληροφορίες και έχουν επομένως ήδη χρησιμοποιηθεί στις πιο πρόσφατες οδηγίες, όπως η οδηγία για τα δικαιώματα των μετόχων.[13]

Η αξιολόγηση του αντίκτυπου διατυπώνει συνεπώς τη σύσταση να επιτρέπεται στις εταιρείες να χρησιμοποιούν το χώρο τους στο διαδίκτυο για τη δημοσίευση των πληροφοριών. Η πιθανή εξοικονόμηση πόρων από το σενάριο αυτό υπολογίζεται ότι θα υπερβεί ποσό 3.5 εκατομμυρίων ευρώ ετησίως.

2.2.5. Προστασία των πιστωτών

Οι πρόσφατες αλλαγές στη δεύτερη οδηγία [14] οδήγησαν, μεταξύ άλλων, σε διευκρίνιση των κανόνων προστασίας των πιστωτών στο πλαίσιο της οδηγίας εκείνης, υπό την έννοια ότι οι πιστωτές πρέπει να αποδεικνύουν με αξιόπιστο τρόπο ότι η πράξη που σχετίζεται με το κεφάλαιο της επιχείρησης θέτει σε κίνδυνο τις αξιώσεις τους, εάν επιθυμούν να λάβουν εγγυήσεις. Για λόγους συνοχής, η αξιολόγηση του αντίκτυπου συνιστά να προσαρμοστούν οι κανόνες της τρίτης και της έκτης οδηγίας με αυτές τις κατευθυντήριες γραμμές.

Η επιλογή αυτή δεν αναμένεται να έχει κανέναν ουσιαστικό αντίκτυπο στις δαπάνες των εταιρειών.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

3.1. Νομική βάση

Νομική βάση της πρότασης είναι το άρθρο 44 παράγραφος 2 στοιχείο ζ) της Συνθήκης..

3.2. Επικουρικότητα και αναλογικότητα

Η ανάληψη δράσης στο επίπεδο της ΕΕ είναι αναγκαία για την αντιμετώπιση των προβλημάτων αυτών, επειδή οι απαιτήσεις υποβολής εκθέσεων και τεκμηρίωσης που ρυθμίζονται στην πρόταση απορρέουν από το δίκαιο της ΕΕ. Σε ορισμένους τομείς που καλύπτονται από την πρόταση, τα κράτη μέλη έχουν ήδη τη δυνατότητα να περιορίσουν τις απαιτήσεις με τις οποίες επιβαρύνονται. Εντούτοις, όπως προκύπτει από την αξιολόγηση του αντίκτυπου που συνοδεύει την παρούσα πρόταση και από την έκθεση μέτρησης σε ευρεία κλίμακα των διοικητικών δαπανών που πραγματοποιούνται για την Επιτροπή, σημαντικός είναι ο αριθμός των κρατών μελών που δεν εκμεταλλεύεται τις δυνατότητες αυτές μέχρι σήμερα, παρά τις σημαντικές δυνατότητες εξοικονόμησης κόστους που συνεπάγονται. Προκειμένου να εξασφαλισθεί ότι όλες οι εταιρείες θα έχουν τη δυνατότητα να ωφεληθούν από την προαναφερόμενη ελάφρυνση του φόρτου, είναι αναγκαία η ανάληψη δράσης στο επίπεδο της ΕΕ.

Οι προτεινόμενες τροποποιήσεις περιορίζονται στο μέτρο που είναι αναγκαίο για την εξάλειψη του περιττού διοικητικού φόρτου στους σχετικούς τομείς και είναι ανάλογες με τον επιδιωκόμενο στόχο.

4. ΑΠΛΟΥΣΤΕΥΣΗ

Αυτή η πρόταση προβλέπεται στο κυλιόμενο πρόγραμμα απλούστευσης το οποίο προβλέπεται να εγκριθεί από την Επιτροπή μέσα στο 2008[15]. Σημαντικός είναι ο ευεργετικός αντίκτυπος από τα μέτρα απλούστευσης. Οι απαιτήσεις υποβολής εκθέσεων περιορίζονται με την παραχώρηση μεγαλύτερου περιθωρίου ευελιξίας στα κράτη μέλη και τις εταιρείες, προκειμένου να αποφασίζουν ποιές είναι οι εκθέσεις που χρειάζονται πραγματικά, σε κάθε συγκεκριμένη περίπτωση. Καταργούνται οι ρυθμίσεις που συνεπάγονται τη διπλή υποβολή εκθέσεων, με αποτέλεσμα την αποφυγή των άσκοπων δαπανών για τις εταιρείες . Τα καθήκοντα δημοσίευσης και πληροφόρησης προσαρμόζονται στις τεχνολογικές εξελίξεις, οι οποίες έχουν επίσης ευεργετικές συνέπειες για το περιβάλλον. Οι κανόνες προστασίας των πιστωτών της τρίτης και της έκτης οδηγίας εναρμονίζονται με τις πρόσφατες αλλαγές που έχουν επέλθει στις υπόλοιπες διατάξεις του κοινοτικού κεκτημένου στον χώρο του εταιρικού δικαίου. Η συνολική πιθανή εξοικονόμηση φόρτου που θα προέλθει από τα μέτρα αυτά υπολογίζεται σε ποσό 172 εκατομμυρίων ευρώ ετησίως.

5. Παρατηρήσεις για συγκεκριμένα άρθρα

1. Άρθρο 1: Τροποποίηση της τρίτης οδηγίας

1.1. Στο σημείο 1, ο κατάλογος των εταιρειών στις οποίες εφαρμόζεται η τρίτη οδηγία και – μέσω παραπομπής στο άρθρο 1 παράγραφος 1 - επίσης η έκτη οδηγία προσαρμόζεται, για να ληφθεί υπόψη η αλλαγή που επήλθε στην εθνική νομοθεσία της Φινλανδίας.

1.2. Με το σημείο 2 εισάγεται εναλλακτική λύση για τις εταιρείες, στη θέση του μηχανισμού δημοσιεύσεων της πρώτης οδηγίας. Αντί να υποβάλλονται οι όροι του σχεδίου συγχώνευσης στο μητρώο, μπορούν να δημοσιεύονται στον χώρο της εταιρείας στο διαδίκτυο ή σε κάποιον άλλο χώρο στο διαδίκτυο (ιδίως στις περιπτώσεις που η εταιρεία έχει τη δυνατότητα να χρησιμοποιεί τον χώρο στο διαδίκτυο π.χ. ενός συνδέσμου επιχειρήσεων). Ωστόσο, για να παρέχεται στους μετόχους και τους άλλους ενδιαφερόμενους η δυνατότητα να εντοπίζουν το έγγραφο, θα πρέπει η σχετική αναφορά και ο σύνδεσμος να δημοσιεύονται στην κεντρική ηλεκτρονική πλατφόρμα η συγκρότηση της οποίας προβλέπεται υποχρεωτικά από το άρθρο 3 παράγραφος 4 της πρώτης οδηγίας, σύμφωνα με την πρόταση της Επιτροπής της 17ης Απριλίου 2008[16]. Δεδομένου ότι ορισμένες διατάξεις (όπως για παράδειγμα το άρθρο 13 της τρίτης οδηγίας και το άρθρο 12 της έκτης οδηγίας, που είναι αφιερωμένα στην προστασία των πιστωτών) παραπέμπουν στην ημερομηνία της δημοσίευσης, αυτή η ημερομηνία πρέπει επίσης να δημοσιεύεται στην κεντρική ηλεκτρονική πλατφόρμα

1.3. Το σημείο 3 προσαρμόζει το άρθρο 8 στοιχείο β) στην προτεινόμενη αλλαγή στο άρθρο 11 παράγραφος 4, βάσει της οποίας και στην περίπτωση άλλων εγγράφων, που δεν ήταν μέχρι σήμερα υποχρεωτικό να καταχωρίζονται στο μητρώο, αλλά πρέπει να τίθενται στην διάθεση των μετόχων, η εταιρεία μπορεί να χρησιμοποιεί το χώρο του διαδικτύου της.

1.4. Στη νέα παράγραφό του 2, το σημείο 4 προσαρμόζει τη διάταξη αυτή στην παράλληλη διάταξη του άρθρου 7 παράγραφος 3 της έκτης οδηγίας, σύμφωνα με την οποία η διοίκηση υποχρεούται να ενημερώσει τη γενική συνέλευση σχετικά με κάθε μεταβολή που σημειώθηκε ανάμεσα στη στιγμή που καταρτίσθηκε το σχέδιο της συγχώνευσης και τη στιγμή διεξαγωγής της γενικής συνέλευσης. Σε περίπτωση που οι μέτοχοι όλων των ενδιαφερόμενων εταιρειών καταλήγουν σε αντίστοιχη συμφωνία, προβλέπεται η απαλλαγή τόσο από την υποχρέωση υποβολής εκθέσεων που καθιερώνεται στην παράγραφο 1, όσο και από την υποχρέωση ενημέρωσης.

1.5. Με τις αλλαγές στο άρθρο 11 που προτείνονται στο σημείο 5 επιδιώκεται να εξασφαλισθεί ότι:

- Μια εταιρεία δεν χρειάζεται να καταρτίσει λογιστική κατάσταση:

- υπόκειται στην υποχρέωση, βάσει της οδηγίας για τη διαφάνεια, να καταρτίζει εξαμηνιαίες οικονομικές εκθέσεις και προέβη πράγματι σε κατάρτισή τους·

- όλοι οι μέτοχοι συμφωνούν ότι δεν την χρειάζονται.

- Τα αντίγραφα των εγγράφων που καθορίζονται στην παράγραφο 1 του εν λόγω άρθρου μπορεί επίσης να διαβιβάζονται με ηλεκτρονικό ταχυδρομείο, εάν ο μέτοχος έχει εν γένει συμφωνήσει με τη χρήση αυτού του τρόπου επικοινωνίας, π.χ. χορηγώντας στην εταιρεία τη διεύθυνση ηλεκτρονικού ταχυδρομείου του/της. Αν και το ισχύον κείμενο δεν αποκλείει το ενδεχόμενο το αντίγραφο να παρέχεται με ηλεκτρονική μορφή, δεν είναι μέχρι σήμερα σαφές υπό ποιους όρους μπορούν να χρησιμοποιούνται τα ηλεκτρονικά μέσα από την εταιρεία. Επί του παρόντος, ο μέτοχος θα μπορούσε πάντα να επιμείνει να λαμβάνει αντίγραφο σε χαρτί, πράγμα δεν θα συνέβαινε πλέον, εάν μεταβαλλόταν η διάταξη, όπως προτείνεται·

- Αντί να μεριμνήσει ώστε τα έγγραφα να είναι διαθέσιμα στον τόπο της καταστατικής της έδρας, η εταιρεία μπορεί να τα δημοσιεύσει στο χώρο της στο διαδίκτυο. Αυτή η δυνατότητα διευκολύνει τη διαδικασία για την εταιρεία και καθιστά τα έγγραφα πιο εύκολα προσιτά για τους μετόχους που δεν είναι μόνιμοι κάτοικοι, και, όπου η επιχείρηση επιτρέπει την ανοικτή πρόσβαση στον χώρο αυτό, επίσης και για τους πιστωτές. Όπου τα έγγραφα μπορούν να μεταφορτωθούν από τον χώρο στο διαδίκτυο, δεν υπάρχει επίσης καμία ανάγκη να προβλέπεται το δικαίωμα για τους μετόχους να λαμβάνουν μεμονωμένο αντίγραφο, εφόσον η διαδικασία της αποστολής (έστω και με ηλεκτρονική μορφή) επιβαρύνει με περιττές δαπάνες την εταιρεία.

1.6. Στο σημείο 6, προτείνεται να ευθυγραμμιστεί ο μηχανισμός της προστασίας των πιστωτών, στο πλαίσιο της τρίτης οδηγίας, με το μηχανισμό που είχε ενσωματωθεί στη δεύτερη οδηγία με την οδηγία 2006/68/EK.

1.7. Το σημείο 7 είναι συνέπεια της πρότασης, στο άρθρο 4 παράγραφοι 2 και 3, να συγκεντρωθούν όλες οι διατάξεις για τις απαλλαγές από την απαίτηση υποβολής εκθέσεων βάσει της δεύτερης οδηγίας στην ίδια την οδηγία.

1.8. Στόχος των σημείων 8 έως 12 είναι να καταστούν για τα κράτη μέλη υποχρεωτικές οι επιλογές που έχουν σήμερα, βάσει των άρθρων 24 έως 29 της τρίτης οδηγίας, να εγκρίνουν τις απλουστευμένες συγχωνεύσεις. Στόχος του σημείου 11 είναι εξάλλου η απλούστευση της τρέχουσας διατύπωσης του άρθρου 27.

2. Άρθρο 2: Τροποποίηση της έκτης οδηγίας

Οι περισσότερες τροποποιήσεις που προτείνονται σε αυτό το άρθρο αποτελούν αντανάκλαση εκείνων που προτείνονται για την τρίτη οδηγία. Για να εξηγηθούν οι αλλαγές, μπορεί επομένως να γίνει παραπομπή στο παραπάνω σημείο 1. Μόνο στο θέμα της δυνατότητας των μετόχων να εγκρίνουν απαλλαγές από την απαίτηση υποβολής εκθέσεων διαφέρουν ελαφρά οι προτάσεις των σημείων 3 και 5, σε συνδυασμό με το άρθρο 9 παράγραφος 1 στοιχείο γ), από τις τεχνικές που χρησιμοποιούνται στην περίπτωση της τρίτης οδηγίας, δεδομένου ότι στην έκτη οδηγία, αυτές οι δυνατότητες έγκρισης απαλλαγών συγκεντρώνονται στο άρθρο 10.

Στο σημείο 8 εξάλλου, προτείνεται να διαγραφεί το σημείο γ) του άρθρου 20, δεδομένου ότι στην κατάσταση που περιγράφεται στο άρθρο 20, όλοι οι μέτοχοι συμμετέχουν στην κατάρτιση του σχεδίου διάσπασης. Επομένως, δεν υπάρχει καμία ανάγκη να τους παραχωρηθεί το δικαίωμα της μειοψηφίας να συγκαλεί σε γενική συνέλευση, όπως συμβαίνει σήμερα.

3. Άρθρο 3: Τροποποίηση της οδηγίας για τις διασυνοριακές συγχωνεύσεις

Το σημείο 1 του άρθρου 3 αντανακλά τις αλλαγές που προτείνονται για την τρίτη και την έκτη οδηγία, εν όψει της δημοσιότητας του σχεδίου συγχώνευσης.

Με την προσθήκη στο άρθρο 15 παράγραφος 2, που προτείνεται στο σημείο 2, επιδιώκεται να ληφθεί υπόψη το γεγονός ότι, με τις αλλαγές που προτείνονται στο άρθρο 1 και 2, τα κράτη μέλη δεν θα είναι σε θέση στο μέλλον να απαιτούν την υποβολή των εκθέσεων που αναφέρονται στη διάταξη αυτή υπό όλες τις περιστάσεις.

4. Άρθρο 4: Τροποποίηση της δεύτερης οδηγίας

4.1. Το σημείο 1 περιέχει την ίδια τροποποίηση με την προτεινόμενη για την τρίτη οδηγία.

4.2. Τα σημεία 2 και 3 εξυπηρετούν το σκοπό να ρυθμίζονται συγκεντρωτικά οι δυνατότητες των κρατών μελών να απαλλαγούν από την απαίτηση υποβολής έκθεσης πραγματογνωμοσύνης σχετικά με τις συνεισφορές σε είδος στη δεύτερη οδηγία. Συγχρόνως, προτείνεται να ισχύσει επίσης μια δυνατότητα απαλλαγής για τις περιπτώσεις της διάσπασης, προκειμένου να ευθυγραμμιστούν οι κανόνες αυτοί με τους κανόνες που ισχύουν για τις συγχωνεύσεις. Αν και δεν υπάρχει καμία υποχρέωση στις οδηγίες για τις συγχωνεύσεις και τις διασπάσεις, να τίθεται η έκθεση πραγματογνωμοσύνης που επιβάλλεται από τις οδηγίες αυτές στη διάθεση των πιστωτών (αντιθέτως προς την έκθεση που αναφέρεται στο άρθρο 10 της δεύτερης οδηγίας), οι πιστωτές θα έχουν στην πράξη πρόσβαση σε αυτή, ειδικότερα εάν η έκθεση δημοσιοποιείται στο διαδίκτυο

Εντούτοις, όταν οι μέτοχοι κάνουν χρήση της ευχέρειας που τους παραχωρείται να εγκρίνουν την απαλλαγή από την υποχρέωση κατάρτισης της έκθεσης του πραγματογνώμονα βάσει της τρίτης και της έκτης οδηγίας, αλλά και βάσει της οδηγίας για τις διασυνοριακές συγχωνεύσεις, εξακολουθεί να ισχύει η υποχρέωση κατάρτισης έκθεσης για τις εισφορές σε είδος, προκειμένου να κατοχυρώνεται η προστασία των πιστωτών σε επαρκή βαθμό.

2008/0182 (COD)

Πρόταση

ΟΔΗΓΙA ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 77/91/EOK, 78/855/EOK και 82/891/EOK του Συμβουλίου και της οδηγίας 2005/56/EK όσον αφορά τις απαιτήσεις υποβολής εκθέσεων και τεκμηρίωσης σε περίπτωση συγχωνεύσεων και διασπάσεων

THE EUROPAN PARLIAMENT AND ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 44 παράγραφος 2,

την πρόταση της Επιτροπής[17],

τη γνώμη του Ευρωπαϊκού Κοινοβουλίου [18],

τη γνώμη της Ευρωπαϊκής Οικονομικής και Κοινωνικής Επιτροπής [19],

Εκτιμώντας τα ακόλουθα:

(1) Το Ευρωπαϊκό Συμβούλιο συμφώνησε, στη συνεδρίασή του στις 8 και 9 Μαρτίου 2007, ότι ο διοικητικός φόρτος για τις εταιρείες πρέπει να μειωθεί κατά 25% μέχρι το έτος 2012, προκειμένου να ενισχυθεί η ανταγωνιστικότητα των επιχειρήσεων στην Κοινότητα.

(2) Το εταιρικό δίκαιο έχει προσδιοριστεί ότι αποτελεί τομέα που προβλέπει υψηλό αριθμό υποχρεώσεων ενημέρωσης για τις εταιρείες, ορισμένες από τις οποίες φαίνονται παρωχημένες ή υπερβολικές. Ενδείκνυται επομένως να επανεξετασθούν οι υποχρεώσεις εκείνες και, κατά περίπτωση, να περιορισθεί ο φόρτος με τον οποίο επιβαρύνονται οι εταιρείες εντός της Κοινότητας στον ελάχιστο βαθμό που είναι αναγκαίος για να κατοχυρώνεται η προστασία των συμφερόντων άλλων ενδιαφερομένων.

(3) Το πεδίο της δεύτερης οδηγίας του Συμβουλίου77/91/EOK της 13ης Δεκεμβρίου 1976 περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58 δεύτερη παράγραφος της συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες όσον αφορά τη σύσταση της ανωνύμου εταιρείας και τη διατήρηση και τις μεταβολές του κεφαλαίου της[20] και της τρίτης οδηγίας του Συμβουλίου 78/855/EOK της 9ης Οκτωβρίου 1978 βασιζομένης στο άρθρο 54 παράγραφος 3 περίπτωση ζ) της συνθήκης, περί των συγχωνεύσεων των ανωνύμων εταιρειών[21] πρέπει να προσαρμοστεί, προκειμένου να αντικατοπτρισθούν οι αλλαγές στο εταιρικό δίκαιο της Φινλανδίας.

(4) Οι ιστοσελίδες των εταιρειών στο διαδίκτυο αποτελούν σε ορισμένες περιπτώσεις εναλλακτικές λύσεις, υποκαθιστώντας τη δημοσίευση στοιχείων στα μητρώα των εταιρειών. Οι εταιρείες πρέπει επομένως να έχουν τη δυνατότητα να χρησιμοποιήσουν τους ιστοχώρους τους για τη δημοσίευση σχεδίων των συγχωνεύσεων και των διασπάσεων και όλων των άλλων εγγράφων που πρέπει να τίθενται στην διάθεση των μετόχων και των πιστωτών στο πλαίσιο της διαδικασίας.

(5) Δεν υπάρχει καμία ανάγκη να επιβληθεί η απαίτηση κατάρτισης λογιστικών καταστάσεων, σε περιπτώσεις που ένας εκδότης εισηγμένων κινητών αξιών δημοσιεύει εξαμηνιαίες δημοσιονομικές καταστάσεις, σύμφωνα με τους κανόνες της οδηγίας 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕK[22].

(6) Η κατάρτιση ανεξάρτητης πραγματογνωμοσύνης, όπως προβλέπεται βάσει της οδηγίας 77/91/EOK, συχνά δεν χρειάζεται, όταν η έκθεση πραγματογνωμοσύνης πρέπει να συντάσσεται επίσης σύμφωνα με τους κανόνες της οδηγίας 78/855/EOK και της Έκτης οδηγία 82/891/EOK του Συμβουλίου της 17ης Δεκεμβρίου 1982 βασιζόμενη στο άρθρο 54 παράγραφος 3 περίπτωση ζ) της συνθήκης για τη διάσπαση των ανωνύμων εταιρειών[23]. Τα κράτη μέλη πρέπει επομένως να έχουν τη δυνατότητα να απαλλάσσουν τις εταιρείες από τις απαιτήσεις υποβολής εκθέσεων στο πλαίσιο της δεύτερης οδηγίας σε αυτές τις περιπτώσεις ή να ορίζουν ότι και οι δύο εκθέσεις μπορούν να συντάσσονται από τον ίδιο εμπειρογνώμονα.

(7) Οι συγχωνεύσεις μεταξύ των μητρικών εταιρειών και των θυγατρικών τους έχουν μειωμένο οικονομικό αντίκτυπο στους μετόχους και τους πιστωτές. Το ίδιο ισχύει για ορισμένες διασπάσεις, ιδίως όταν χωρίζονται οι εταιρείες και σχηματίζουν νέες που αποτελούν ιδιοκτησία των μετόχων, κατ΄ αναλογία προς τα δικαιώματα που κατείχαν στην αρχική εταιρεία. Στις περιπτώσεις αυτές, θα πρέπει συνεπώς να περιορίζονται οι απαιτήσεις υποβολής εκθέσεων βάσει των οδηγιών 78/855/EOK και 82/891/EOK.

(8) Δεδομένου ότι οι στόχοι της παρούσας οδηγίας, και συγκεκριμένα η μείωση του διοικητικού φόρτου που συνεπάγονται ιδίως οι υποχρεώσεις δημοσίευσης και τεκμηρίωσης των ανωνύμων εταιρειών στο πλαίσιο της Κοινότητας, δεν μπορούν να επιτευχθούν επαρκώς από τα κράτη μέλη και μπορούν συνεπώς να επιτευχθούν καλύτερα σε κοινοτικό επίπεδο, εξαιτίας της έκτασης και των επιπτώσεών τους, η Κοινότητα μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, η οποία επίσης διατυπώνεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

(9) Κατά συνέπεια, θα πρέπει να τροποποιηθούν αναλόγως οι οδηγίες 77/91/ ΕΟΚ, 78/855/ΕΟΚ, 82/891/ΕΟΚ και 2005/56/EΚ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Τροποποιήσεις της οδηγίας 78/855/ΕΟΚ

Η οδηγία 78/855/ΕΚ τροποποιείται ως εξής:

1. Στο άρθρο 1 παράγραφος 1, η δεκάτη τέταρτη περίπτωση αντικαθίσταται από το παρακάτω κείμενο: «- Φινλανδία: julkinen osakeyhtiö/publikt aktiebolag».

2. Στο άρθρο 6, προστίθεται η ακόλουθη παράγραφος:

Η δημοσίευση αυτού του είδους δεν απαιτείται από μια εταιρεία εάν, για συνεχή χρονική περίοδο που αρχίζει το αργότερο ένα μήνα πριν από την ημέρα που καθορίζεται για τη γενική συνέλευση, θέτει σε διάθεση τα σχέδια συγχώνευσης στο δικό της χώρο ή σε οποιονδήποτε άλλο χώρο στο διαδίκτυο. Όταν μια εταιρεία κάνει χρήση της εν λόγω δυνατότητας, δημοσιεύει την αναφορά που παρέχει πρόσβαση σε αυτό το χώρο στο διαδίκτυο στην κεντρική ηλεκτρονική πλατφόρμα που αναφέρεται στο άρθρο 3 παράγραφος 4 της οδηγίας 68/151/EOK. Στην αναφορά αυτή περιλαμβάνεται η ημερομηνία δημοσίευσης του σχεδίου συγχώνευσης στο χώρο του διαδικτύου.»

3. Στο άρθρο 8 προστίθεται η ακόλουθη παράγραφος:

« Για τους σκοπούς του σημείου (β) της πρώτης παραγράφου, εφαρμόζεται το άρθρο 11 παράγραφοι (2), (3) και (4) ·»

4. Το άρθρο 9 αντικαθίσταται από το ακόλουθο κείμενο:

« Άρθρο 9

1. Τα όργανα διοικήσεως ή διευθύνσεως κάθε μιας από τις εταιρίες που συγχωνεύονται συντάσσουν λεπτομερή γραπτή έκθεση που εξηγεί και δικαιολογεί από οικονομική και νομική άποψη το σχέδιο συγχωνεύσεως και ειδικά τη σχέση ανταλλαγής των μετοχών.

Η έκθεση αναφέρει επιπλέον τις ενδεχόμενες ειδικές δυσκολίες εκτιμήσεως που έχουν προκύψει.

2. Τα όργανα διοίκησης ή διεύθυνσης κάθε ενδιαφερόμενης εταιρείας υποχρεούνται να ενημερώσουν τη αντίστοιχη γενική συνέλευση της εταιρείας τους καθώς και τα όργανα διεύθυνσης ή διοίκησης των άλλων ενδιαφερόμενων εταιρειών, ώστε να είναι σε θέση να ενημερώσουν τις οικείες γενικές συνελεύσεις των εταιρειών τους, σχετικά με κάθε σημαντική μεταβολή του ενεργητικού και του παθητικού που σημειώθηκε ανάμεσα στην ημερομηνία κατάρτισης του σχεδίου συγχώνευσης και την ημερομηνία διεξαγωγής των γενικών συνελεύσεων της εταιρείας που καλείται να αποφανθεί ως προς το σχέδιο συγχώνευσης.

3. Η έκθεση που αναφέρεται στην παράγραφο 1 και τα στοιχεία που αναφέρονται στην παράγραφο 2 δεν απαιτούνται, αν όλοι οι μέτοχοι ή οι κομιστές άλλων τίτλων που παρέχουν δικαίωμα ψήφου στις εταιρείες που συμμετέχουν στη συγχώνευση, παραιτηθούν από το σχετικό τους δικαίωμα. »

5. Το άρθρο 11 τροποποιείται ως εξής:

(α) Η παράγραφος 1 τροποποιείται ως εξής:

(i) το στοιχείο δ) αντικαθίσταται από το ακόλουθο κείμενο:

«(δ) κατά περίπτωση, οι εκθέσεις των οργάνων διοίκησης ή διεύθυνσης των εταιρειών που συγχωνεύονται κατά το άρθρο 9 ·»

(ii) προστίθεται το ακόλουθο εδάφιο:

«Για τους σκοπούς του σημείου (γ) του πρώτου εδαφίου, δεν απαιτείται μια λογιστική κατάσταση σε οποιανδήποτε από τις ακόλουθες περιστάσεις:

(α) εάν η εταιρεία δημοσιεύει εξαμηνιαία οικονομική έκθεση, σύμφωνα με το άρθρο 5 της οδηγίας 2004/109/EK και την καθιστά διαθέσιμη στους μετόχους, σύμφωνα με όσα ορίζονται στην παράγραφο αυτή ·

(β) αν όλοι οι μέτοχοι ή οι κομιστές άλλων τίτλων που παρέχουν δικαίωμα ψήφου στις εταιρείες που συμμετέχουν στη συγχώνευση, παραιτηθούν από το σχετικό τους δικαίωμα·»

(β) Στην παράγραφο 3 προστίθεται το ακόλουθο εδάφιο:

« Όπου ένας μέτοχος έχει συγκατατεθεί με τη χρήση, από την εταιρεία, των ηλεκτρονικών μέσων για τη διαβίβαση των πληροφοριών, τα αντίγραφα μπορούν να παρασχεθούν με ηλεκτρονικό ταχυδρομείο.»

(γ) Προστίθεται η ακόλουθη παράγραφος 4:

"4. Δεν απαιτείται από μια εταιρεία να καταστήσει τα έγγραφα τα αναφερόμενα στην παράγραφο 1 διαθέσιμα στην καταστατική της έδρα εάν, για μια συνεχή χρονική περίοδο που αρχίζει το αργότερο έως ένα μήνα πριν από την ημέρα που καθορίζεται για τη γενική συνέλευση, τα καταστήσει διαθέσιμα στο χώρο της στο διαδίκτυο.

Η παράγραφος 3 δεν ισχύει εάν ο χώρος διαδικτύου δώσει στους μετόχους τη δυνατότητα να σώσουν ηλεκτρονικό αντίγραφο των εγγράφων που αναφέρονται στην παράγραφο 1, καθ' όλη τη διάρκεια της περιόδου που αναφέρεται στην παράγραφο 1."

6. Στο άρθρο 13, η παράγραφος 2 αντικαθίσταται από το ακόλουθο κείμενο:

«2. Για το σκοπό αυτό, οι νομοθεσίες των Κρατών μελών προβλέπουν τουλάχιστον ότι οι πιστωτές αυτοί έχουν το δικαίωμα να λάβουν κατάλληλες εγγυήσεις, όταν η οικονομική κατάσταση των εταιρειών που συγχωνεύονται καθιστούν απαραίτητη την προστασία αυτή και εφόσον οι εν λόγω πιστωτές δεν διαθέτουν ήδη παρόμοιες εγγυήσεις.

Τα κράτη μέλη καθορίζουν τους όρους για την προστασία που προβλέπεται στην παράγραφο 1 και στο πρώτο εδάφιο. Τα κράτη μέλη εξασφαλίζουν σε κάθε περίπτωση ότι οι πιστωτές δικαιούνται να απευθυνθούν στην αρμόδια διοικητική ή δικαστική αρχή με το αίτημα να ληφθούν επαρκή μέτρα προστασίας, υπό τον όρο ότι μπορούν αξιόπιστα να αποδείξουν ότι λόγω της προτεινόμενης συγχώνευσης η ικανοποίηση των αξιώσεών τους διατρέχει κίνδυνο και ότι κανένα επαρκές μέτρο προστασίας δεν έχει ληφθεί από την εταιρεία.»

7. Στο άρθρο 23, διαγράφεται η παράγραφος 4.

8. Το άρθρο 24 τροποποιείται ως εξής:

(α) Η δεύτερη φράση αντικαθίσταται από την ακόλουθη φράση:

« Η πράξη αυτή υπόκειται στις διατάξεις του κεφαλαίου II.»

(β) προστίθεται η ακόλουθη φράση:

« Εντούτοις, τα κράτη μέλη δεν μπορούν να επιβάλουν τις απαιτήσεις που καθορίζονται στα άρθρα 5 παράγραφος (2) στοιχεία (β), (γ) και (δ), 9, 10, 11 στοιχείο (1) (δ) και (ε), 19 παράγραφος (1) στοιχείο (β), 20 και 21.»

9. Το άρθρο 25 τροποποιείται ως εξής:

(α) Η εισαγωγική φράση αντικαθίσταται από το ακόλουθο κείμενο:

«Τα κράτη μέλη δεν απαιτούν από τη γενική συνέλευση την έγκριση μιας συγχώνευσης σύμφωνα με το άρθρο 24, εάν τηρούνται οι ακόλουθοι όροι:»

(β) Στο στοιχείο β) διαγράφεται η δεύτερη φράση;

(γ) Προστίθεται η ακόλουθη παράγραφος:

« Για τους σκοπούς του σημείου (β) της πρώτης παραγράφου, εφαρμόζεται το άρθρο 11 παράγραφοι (2), (3) και (4).»

10. Τα άρθρα 26 και 27 αντικαθίστανται από το ακόλουθο κείμενο:

« Άρθρο 26

«Τα άρθρα 24 και 25 εφαρμόζονται σε πράξεις με τις οποίες μία ή περισσότερες εταιρείες, μετά από λύση και χωρίς να τεθούν σε εκκαθάριση, μεταβιβάζουν σε μια άλλη εταιρεία το σύνολο της περιουσίας τους, ενεργητικό και παθητικό, εάν όλες οι μετοχές και άλλοι τίτλοι, που διευκρινίζονται στο άρθρο 24, της απορροφώμενης εταιρείας ή εταιρειών ανήκουν στην απορροφούσα εταιρεία και/ή στα πρόσωπα που ελέγχουν τις εν λόγω μετοχές και τίτλους στα ονόματά τους αλλά εξ ονόματος εκείνης της επιχείρησης.

Άρθρο 27

Σε περιπτώσεις συγχώνευσης όπου μια ή περισσότερες επιχειρήσεις αποκτώνται από άλλη επιχείρηση που ελέγχει το 90 % ή μεγαλύτερο ποσοστό, αλλά όχι το σύνολο, των μετοχών και άλλων τίτλων σε κάθε μια από εκείνες τις επιχειρήσεις, η κατοχή των οποίων παρέχει το δικαίωμα της ψήφου στις γενικές συνελεύσεις, τα κράτη μέλη δεν αξιώνουν την έγκριση της συγχώνευσης από τη γενική συνέλευση της απορροφούσας εταιρείας, εάν πληρούνται οι όροι που καθορίζονται στο άρθρο 8 στοιχεία (α), (β) και (γ).»

11. Στο άρθρο 28, η εισαγωγική πρόταση αντικαθίσταται από το ακόλουθο κείμενο: «Τα κράτη μέλη δεν μπορούν να επιβάλουν τις απαιτήσεις που καθορίζονται στα άρθρα 9 10 και 11 στην περίπτωση μιας συγχώνευσης κατά την έννοια του άρθρου 27, εφόσον πληρούνται οι ακόλουθοι όροι:»

12. Το άρθρο 29 αντικαθίσταται από το ακόλουθο κείμενο:

" Αρθρο 29

«Τα άρθρα 27 και 28 εφαρμόζονται σε πράξεις με τις οποίες μία ή περισσότερες εταιρείες, μετά από λύση και χωρίς να τεθούν σε εκκαθάριση, μεταβιβάζουν σε μια άλλη εταιρεία το σύνολο της περιουσίας τους, ενεργητικό και παθητικό, εάν ποσοστό 90 % ή και μεγαλύτερο, αλλά όχι ωστόσο το σύνολο, όλων των μετοχών και άλλων τίτλων που διευκρινίζονται στο άρθρο 24 της απορροφώμενης εταιρείας ή εταιρειών ανήκουν στην απορροφούσα εταιρεία και/ή στα πρόσωπα που ελέγχουν τις εν λόγω μετοχές και τίτλους στα ονόματά τους αλλά εξ ονόματος εκείνης της επιχείρησης.»

Άρθρο 2 Τροποποιήσεις της οδηγίας 82/891/ΕΟΚ

Η οδηγία 82/891/ΕΟΚ τροποποιείται ως εξής:

1. Στο άρθρο 4, προστίθεται η ακόλουθη παράγραφος:

"Η δημοσίευση αυτή δεν απαιτείται από μια εταιρεία εάν, επί συνεχή περίοδο που αρχίζει το αργότερο ένα μήνα πριν από την ημέρα που καθορίζεται για τη διεξαγωγή της γενικής συνέλευσης, αυτή δημοσιοποιεί στον δικό της χώρο ή σε οποιονδήποτε άλλο χώρο στο διαδίκτυο το σχέδιο της διάσπασης. Όταν μια εταιρεία κάνει χρήση της δυνατότητας αυτής, δημοσιεύει αναφορά που δίνει πρόσβαση σε εκείνο τον χώρο του διαδικτύου στην κεντρική ηλεκτρονική πλατφόρμα που αναφέρεται στο άρθρο 3 παράγραφος (4) της οδηγίας 68/151/EOK. Εκείνη η αναφορά περιλαμβάνει την ημερομηνία της δημοσίευσης του σχεδίου διάσπασης στο χώρο του διαδικτύου.»

2. Στο άρθρο 6, προστίθεται η ακόλουθη παράγραφος:

« Για τους σκοπούς του σημείου (β) της πρώτης παραγράφου, εφαρμόζεται το άρθρο 9 παράγραφοι (2), (3) και (4).»

3. Στο άρθρο 7 παράγραφος 2, το δεύτερο εδάφιο αντικαθίσταται από το ακόλουθο κείμενο::

«Κατά περίπτωση, αναφέρει την κατάρτιση της έκθεσης για την εξακρίβωση των εταιρικών εισφορών σε είδος, προβλεπόμενη στο άρθρο 27 παράγραφος 2 της οδηγίας 77/91/ΕΟΚ(11) για τις επωφελούμενες εταιρείες καθώς και το βιβλίο όπου πρέπει να εγγραφεί η έκθεση αυτή.»

4. Στο άρθρο 8 διαγράφεται η παράγραφος 3.

5. Το άρθρο 9 τροποποιείται ως εξής:

(α) Στην παράγραφο 1, προστίθεται το ακόλουθο εδάφιο:

« Για τους σκοπούς του σημείου (γ) του πρώτου εδαφίου, δεν απαιτείται μια λογιστική κατάσταση, εάν η εταιρεία δημοσιεύει εξαμηνιαία οικονομική έκθεση, σύμφωνα με το άρθρο 5 της οδηγίας 2004/109/EK και την καθιστά διαθέσιμη στους μετόχους, σύμφωνα με όσα ορίζονται στην παράγραφο αυτή »

(β) Στην παράγραφο 3 προστίθεται το ακόλουθο εδάφιο:

« Όπου ένας μέτοχος έχει συγκατατεθεί με τη χρήση, από την εταιρεία, των ηλεκτρονικών μέσων για τη διαβίβαση των πληροφοριών, τα αντίγραφα μπορούν να παρασχεθούν με ηλεκτρονικό ταχυδρομείο.»

(γ) Προστίθεται η ακόλουθη παράγραφος 4:

"4. Δεν απαιτείται από μια εταιρεία να καταστήσει τα έγγραφα τα αναφερόμενα στην παράγραφο 1 διαθέσιμα στην καταστατική της έδρα εάν, για μια συνεχή χρονική περίοδο που αρχίζει το αργότερο έως ένα μήνα πριν από την ημέρα που καθορίζεται για τη γενική συνέλευση, τα καταστήσει διαθέσιμα στο χώρο διαδικτύου της.

Η παράγραφος 3 δεν ισχύει εάν ο χώρος διαδικτύου δώσει στους μετόχους τη δυνατότητα να σώσουν ηλεκτρονικό αντίγραφο των εγγράφων που αναφέρονται στην παράγραφο 1, καθ' όλη τη διάρκεια της περιόδου που αναφέρεται στην παράγραφο 1."

6. Το άρθρο 10 αντικαθίσταται από το ακόλουθο κείμενο:

« Άρθρο 10

Οι απαιτήσεις που καθορίζονται στα άρθρα 7 και 8, στα σημεία (γ), (δ) και (ε) του άρθρου 9 παράγραφος (1) και στο άρθρο 9 παράγραφοι (2) και (3), δεν εφαρμόζονται αν όλοι οι μέτοχοι ή οι κομιστές άλλων τίτλων που παρέχουν δικαίωμα ψήφου στις εταιρείες που συμμετέχουν στη διάσπαση, παραιτηθούν από το σχετικό τους δικαίωμα. »

7. Στο άρθρο 12, η παράγραφος 2 αντικαθίσταται από το ακόλουθο κείμενο:

«2. Για το σκοπό αυτό, οι νομοθεσίες των Κρατών μελών προβλέπουν τουλάχιστον ότι οι πιστωτές αυτοί έχουν το δικαίωμα να λάβουν κατάλληλες εγγυήσεις, όταν η οικονομική κατάσταση της διασπώμενης εταιρείας, καθώς και της εταιρείας που σύμφωνα με το σχέδιο διάσπασης θα αναδεχθεί την υποχρέωση καθιστούν απαραίτητη την προστασία αυτή και εφόσον οι εν λόγω πιστωτές δεν διαθέτουν ήδη παρόμοιες εγγυήσεις.

Τα κράτη μέλη καθορίζουν τους όρους για την προστασία που προβλέπεται στην παράγραφο 1 και στο πρώτο εδάφιο. Τα κράτη μέλη εξασφαλίζουν σε κάθε περίπτωση ότι οι πιστωτές δικαιούνται να απευθυνθούν στην αρμόδια διοικητική ή δικαστική αρχή με το αίτημα να ληφθούν επαρκή μέτρα προστασίας, υπό τον όρο ότι μπορούν αξιόπιστα να αποδείξουν ότι λόγω της προτεινόμενης συγχώνευσης η ικανοποίηση των αξιώσεών τους διατρέχει κίνδυνο και ότι κανένα επαρκές μέτρο προστασίας δεν έχει ληφθεί από την εταιρεία.».

8. Το άρθρο 20 τροποποιείται ως εξής:

(α) η εισαγωγική φράση αντικαθίσταται από την εξής:

" Με την επιφύλαξη του άρθρου 6, τα Κράτη μέλη μπορούν να μην επιβάλλουν την έγκριση της διάσπασης από τη γενική συνέλευση της διασπώμενης εταιρείας, σε περίπτωση που όλες οι μετοχές της διασπώμενης εταιρείας ανήκουν στις επωφελούμενες εταιρείες, στο σύνολό τους, και όταν πληρούνται οι ακόλουθες προϋποθέσεις:»

(β) Στο στοιχείο β), διαγράφεται η τελευταία φράση ·

(γ) το στοιχείο γ) καταργείται·

(δ) Προστίθεται η ακόλουθη παράγραφος:

« Για τους σκοπούς του σημείου (β) της πρώτης παραγράφου, εφαρμόζεται το άρθρο 9 παράγραφοι (2), (3) και (4).»

9. Το άρθρο 22 τροποποιείται ως εξής:

(α) Καταργείται η παράγραφος 4·

(β) Η παράγραφος 5 αντικαθίσταται ως εξής:

«5. Τα κράτη μέλη δεν επιβάλλουν τις απαιτήσεις που καθορίζονται στα άρθρα 7,8 και 9 παράγραφος (1) στοιχεία (γ), (δ) και (ε), όταν οι μετοχές κάθε μιας από τις νέες εταιρείες διανέμονται στους μετόχους της διασπώμενης εταιρείας σε αναλογία με τα δικαιώματά τους στο κεφάλαιο της εταιρείας αυτής. »

Άρθρο 3 Τροποποιήσεις της οδηγίας 2005/56/ΕΚ

1. Στην παράγραφο 1 του άρθρου 6, προστίθεται το ακόλουθο εδάφιο:

« Δεν απαιτείται από μια εταιρεία δημοσίευση σύμφωνα με το πρώτο εδάφιο, εάν, για συνεχή περίοδο που αρχίζει το αργότερο έως ένα μήνα πριν από την ημέρα που καθορίζεται για τη σύγκληση της γενικής συνέλευσης, η εταιρεία παρέχει τα σχέδια της συγχώνευσης στον δικό της χώρο στο διαδίκτυο ή σε οποιονδήποτε άλλο χώρο. Όταν μια εταιρεία κάνει χρήση της δυνατότητας αυτής, δημοσιεύει αναφορά που δίνει την πρόσβαση σε εκείνο τον χώρο διαδικτύου στην κεντρική ηλεκτρονική πλατφόρμα που αναφέρεται στο άρθρο 3 παράγραφος (4) της οδηγίας 68/151/EOK. Η αναφορά περιλαμβάνει την ημερομηνία της δημοσίευσης του σχεδίου συγχώνευσης στο χώρο του διαδικτύου»

2. Στο άρθρο 15, η παράγραφος 2 αντικαθίσταται από το ακόλουθο κείμενο:

"2. Οσάκις διασυνοριακή συγχώνευση με απορρόφηση πραγματοποιείται από εταιρεία η οποία κατέχει το 90 % ή περισσότερο, αλλά όχι το σύνολο των μετοχών και άλλων τίτλων εταιρικού κεφαλαίου που παρέχουν δικαίωμα ψήφου στη γενική συνέλευση της ή των απορροφούμενων εταιρειών, οι εκθέσεις ενός ή περισσοτέρων ανεξαρτήτων εμπειρογνωμόνων καθώς και τα αναγκαία για τον έλεγχο έγγραφα υποβάλλονται μόνο εφόσον απαιτούνται από την εθνική νομοθεσία που διέπει την απορροφούσα εταιρεία ή από την εθνική νομοθεσία που διέπει την απορροφούμενη εταιρεία, σύμφωνα με την οδηγία 78/855/ΕΟΚ."

Άρθρο 4 Τροποποιήσεις της οδηγίας 77/91/ΕΟΚ

Η οδηγία 77/91/ΕΟΚ τροποποιείται ως εξής:

1. Στο άρθρο 1 παράγραφος 1, η πρώτη περίπτωση αντικαθίσταται από το παρακάτω κείμενο. «- στη Φινλανδία: julkinen osakeyhtiö/publikt aktiebolag».

2. Στο άρθρο 10, προστίθεται η ακόλουθη παράγραφος 5:

«5. Τα κράτη μέλη μπορούν να αποφασίσουν να μην εφαρμόσουν το άρθρο αυτό για τη σύσταση μιας νέας εταιρείας μέσω συγχώνευσης ή διάσπασης, όπου συντάσσεται έκθεση εμπειρογνώμονα. σύμφωνα με το άρθρο10 της οδηγίας του Συμβουλίου 78/855/EOK , το άρθρο 8 της οδηγίας του Συμβουλίου 82/891/EOK ή το άρθρο8 της οδηγίας 2005/56/EK του Ευρωπαϊκού Κοινοβουλίου και του Συμβουλίου [24].

Όπου τα κράτη μέλη αποφασίζουν να εφαρμόσουν το άρθρο αυτό στις περιπτώσεις που αναφέρονται στο πρώτο εδάφιο, μπορούν να ορίσουν ότι η έκθεση σύμφωνα με αυτό το άρθρο και η έκθεση σύμφωνα με το άρθρο 10 της οδηγίας 78/855/EOK, η έκθεση σύμφωνα με το άρθρο 8 της οδηγίας 82/891/EOK ή η έκθεση σύμφωνα με το άρθρο 8 της οδηγίας 2005/56/EK του Ευρωπαϊκού Κοινοβουλίου και του Συμβουλίου μπορούν να συνταχθούν από τον ίδιο εμπειρογνώμονα ή εμπειρογνώμονες.»

3. Στο άρθρο 27, η παράγραφος 3 αντικαθίσταται από το ακόλουθο κείμενο:

«3. Τα Κράτη μέλη μπορούν να μην εφαρμόσουν την παράγραφο 2, όταν η αύξηση του κεφαλαίου γίνεται για να πραγματοποιηθεί συγχώνευση ή δημόσια προσφορά αγοράς ή ανταλλαγής και για να αμειφθούν οι μέτοχοι εταιρίας που απορροφήθηκε, ή οι μέτοχοι εταιρίας, η οποία αποτελεί το αντικείμενο της δημόσιας προσφοράς, αγοράς ή ανταλλαγής.

Εντούτοις, στις περιπτώσεις συγχώνευσης ή διάσπασης, αυτό ισχύει μόνο στις περιπτώσεις που συντάσσεται πραγματογνωμοσύνη σύμφωνα με το άρθρο 10 της οδηγίας 78/855/EOK, το άρθρο 8 της οδηγίας 82/891/EOK ή το άρθρο 8 της οδηγίας 2005/56/EK.

Όπου τα κράτη μέλη αποφασίζουν να εφαρμόσουν την παράγραφο 2 στην περίπτωση συγχώνευσης ή διάσπασης, μπορούν να ορίσουν ότι η έκθεση σύμφωνα με το παρόν άρθρο και η έκθεση σύμφωνα με το άρθρο 10 της οδηγίας 78/855/EOK, η έκθεση σύμφωνα με το άρθρο 8 της οδηγίας82/891/EOK ή η έκθεση σύμφωνα με το άρθρο8 της οδηγίας 2005/56/EK του Ευρωπαϊκού Κοινοβουλίου και του Συμβουλίου μπορούν να συνταχτούν από τον ίδιο εμπειρογνώμονα ή εμπειρογνώμονες.»

Άρθρο 5 Μεταφορά στο εθνικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο έως τις 30 Ιουνίου 2011. Διαβιβάζουν αμέσως στην Επιτροπή το κείμενο των μέτρων αυτών, καθώς και πίνακα αντιστοιχίας μεταξύ των μέτρων και της παρούσας οδηγίας.

Οι διατάξεις αυτές, όταν θεσπίζονται από τα κράτη μέλη, αναφέρονται στην οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα τον οποίο διέπει η παρούσα οδηγία.

Άρθρο 6

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 7

Η παρούσα οδηγία απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] COM(2006)689 τελικό, ΕΕ C 78 της 11.4.2007, σ. 9

[2] Συμπεράσματα της Προεδρίας του Ευρωπαϊκού Συμβουλίου των Βρυξελλών - έγγραφο. 7224/07 Concl 1

[3] COM(2007)394, δεν έχει δημοσιευθεί στην Επίσημη Εφημερίδα.

[4] Οδηγία 2007/63/ΕΚ του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007 , για την τροποποίηση των οδηγιών 78/855/ΕΟΚ και 82/891/ΕΟΚ όσον αφορά την απαίτηση για τη σύνταξη έκθεσης από ανεξάρτητο εμπειρογνώμονα σε περίπτωση συγχώνευσης ή διάσπασης ανωνύμων εταιρειών, ΕΕ L 300 της 17.11.2007, σ. 47.

[5] COM(2008)194 (δεν έχει ακόμη δημοσιευθεί στην Επίσημη Εφημερίδα)

[6] ΕΕ L 295 της 20.10.1978, σ. 36.

[7] ΕΕ L 378 της 31.12.1982, σ. 47.

[8] ΕΕ L 310 της 25.11.2005, σ. 1.

[9] ΕΕ L 26 της 31.1.1977, σ. 1.

[10] Έγγραφο του Συμβουλίου 15222/07 DRS 48

[11] A6-0101/2008

[12] Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕK, ΕΕ L 390 της 31.12.2004, σ. 1

[13] Οδηγία 2007/36/ΕΚ του Ευρωπαϊκού Κοινοβουλίου και του Συμβουλίου, της 11ης Ιουλίου 2007 , σχετικά με την άσκηση ορισμένων δικαιωμάτων από μετόχους εισηγμένων εταιρειών, ΕΕ L 184 της 14.7.2007, σ. 17

[14] Οδηγία 2006/68/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006 , για τροποποίηση της οδηγίας 77/91/EOK του Συμβουλίου σχετικά με τη σύσταση της ανωνύμου εταιρείας και τη διατήρηση και τις μεταβολές του κεφαλαίου της, ΕΕ L 264 της 25.9.2006, σ. 32.

[15] COM(2008)33, δεν έχει δημοσιευθεί στην Επίσημη Εφημερίδα, σ. 23

[16] Βλέπε υποσημείωση 5.

[17] ΕΕ C , , σ. .

[18] ΕΕ C , , σ. .

[19] ΕΕ C , , σ. .

[20] ΕΕ L 26 της 31.1.1977, σ. 1.

[21] ΕΕ L 295 της 20.10.1978, σ. 36.

[22] ΕΕ L 390 της 31.12.2004, σ. 38

[23] ΕΕ L 378 της 31.12.1982, σ. 47.

[24] OJ L 310, 25.11.2005, p. 1